
B8-0841/2016
Europa-Parlamentets beslutning om resultatet af den britiske folkeafstemning
(2016/2800(RSP))
Europa-Parlamentet,
–
der henviser til forretningsordenens artikel 123, stk. 2,
1.
tager til efterretning, at resultatet af den britiske folkeafstemning om Det Forenede Kongeriges medlemsskab af Den Europæiske Union blev, at 51,9 % stemte for udtrædelse; respekterer det britiske folks demokratiske beslutning;
2.
erkender, at forholdet mellem Det Forenede Kongerige og de 27 andre medlemsstater af Den Europæiske Union nu er trådt ind i en overgangsfase forud for den formelle britiske udtrædelse af Unionen;
3.
tager til efterretning, at udtrædelsesforhandlingerne vil begynde om kort tid og bør finde sted i overensstemmelse med artikel 50, stk. 2, i traktaten om Den Europæiske Union; opfordrer til, at disse forhandlinger forløber under velovervejede og beherskede former i den hensigt at sikre, at udtrædelsesaftalen skaber grundlag for at etablere et positivt og konstruktivt fremtidigt partnerskab mellem EU's medlemsstater og Det Forenede Kongerige; 
4.
opfordrer indtrængende lederne af EU's institutioner og medlemsstater til at betragte resultatet af den britiske folkeafstemning som et vigtigt signal om en bredere utilfredshed; opfordrer dem til at gøre sig overvejelser om, på hvilken måde EU bør reformeres med henblik på at knytte Unionen tættere til borgerne og sikre bedre efterlevelse af nærhedsprincippet; 
5.
pålægger sin formand at sende denne beslutning til Rådet, Kommissionen, Det Europæiske Råd og til medlemsstaternes regeringer og parlamenter.

